Document ID: /roh_data/filtered/fineweb-2-filterrobots_roh.jsonl.gz/32137

Il dumber dals fugitivs interns, vul dir da quels che restan en lur pajais saja duas giadas uschè grond sco quel da las persunas che fuin ord il pajais. I saja perquai necessari da metter ils fugitivs interns pli ferm en il center da l’interess. Quai pretenda il post d'observaziun per stgatschads interns e l'organisaziun da fugitivs «Norwegian Refugee Council» (NRC).
Pertutgads il pli ferm sajan la Republica Federala Congo e la China, anc pli ferm che la Siria e l'Irak. Sin l'entir mund sajan passa 31 milliuns persunas vegnidas stgatschadas l'onn passà pervi da catastrofas e guerras; 3 da 4 pervi dad inundaziuns, orcans, incendis da guaud u nauschas cundiziuns da l'aura.
Dapli fugitivs pervia dal midament climatic
En la China haja quai ord da quellas raschuns dat 7,4 milliuns persunas stgatschadas. Sin las Filippinas hajan 5,9 milliuns umans pers lur dachasa ed en l’India 2,4 milliuns. Il NRC tema ch’il midament da clima possia anc augmentar fermamain quai dumber en l’avegnir.
RR novitads 14:00